ສຳພາດ ນາງສາວບູຊາ ເທບພະພອນ ຜູ້ນຳໃຊ້ ສິນລະປະ ປິ່ນປົວໂຣກຈິດ 
ນາງສາວບູຊາ ເທບພະພອນ ນັກສິນລະປິນ ຜູ້ນຳໃຊ້ສິນລະປະ ຊ່ວຍໃນການຮັກສາປິ່ນປົວ ບັນດາຄົນມີບັນຫາໂຣກຈິດ ເພື່ອຊ່ວຍຜ່ອນເບົາ ຄວາມເຈັບປວດຕ່າງໆ.
ໃນລາຍການຊີວິດຊາວລາວ ຂອງ ວີໂອເອ ແລງວັນພະຫັດມື້ນີ້ ເຮົາຈະພາທ່ານໄປພົບກັບ ນາງສາວ ບູຊາ ເທບພະພອນ ອາເມ ຣິກັນເຊື້ອສາຍລາວ ເກີດຢູ່ໃນ ສະຫະລັດ ນາງສາວບູຊາ ເປັນ ນັກສິນລະປິນ ສະໄໝໃໝ່ ທີ່ໃຊ້ສິນລະປະ ການຖ່າຍຮູບ ຮູບ ແຕ້ມ ການຟ້ອນ ກາບກອນ ແລະການສະແດງຕ່າງໆ ເປັນເຄື່ອງ ມືຊ່ວຍໃນການປິ່ນປົວຄົນເຈັບ ບໍ່ວ່າຈະເປັນດ້ານຮ່າງກາຍ ແລະດ້ານຈິດໃຈກໍເຊັ່ນກັນ ເພື່ອບັນເທົາ ຄວາມຫງອຍເຫງົາ ແລະເຈັບປວດຕ່າງໆ ຊຶ່ງ ກິ່ງສະຫວັນ ຈະນຳເລື້ອງນີ້ ມາ ສະເໜີທ່ານໃນອັນດັບຕໍ່ໄປ ສະບາຍດີ ທ່ານຜູ້ຟັງທີ່ເຄົາລົບ ປັດຈຸບັນນີ້ເຮົາຢູ່ໃນສັດຕະວັດ ທີ 21 ທີ່ມີຄວາມກ້າວໜ້າ ໃນຫລາຍໆດ້ານ ໂດຍສະເພາະທາງດ້ານເທັກໂນໂລຈີ ທີ່ໄດ້ຖືກພັດທະນາມາເປັນໄລ ຍະໄລຍະ ແລະໃນອີກດ້ານໜຶ່ງນັ້ນກໍຄື ການສຶກສາ ໂດຍສະເພາະ ຢູ່ໃນບັນດາປະເທດ ອຸດສາຫະກໍາທີ່ຮັ່ງມີ ເຂົາເຈົ້າມີຫລັກສູດການສອນ ແລະການຮຽນດ້ານມະນຸດຊາດ ຢູ່ ຫລາຍໆຂະແໜງ ເຊັ່ນວ່າ ປະຫວັດສາດ ພູມີສາດ ສັງຄົມສາດ ມະນຸດສາດ ແລະສິນລະ ປະສາດ ເຊັ່ນວ່າການຟ້ອນລຳ ການແຕ້ມ ຂຽນກາບກອນ ການສະແດງ ແລະອື່ນໆ ຊຶ່ງ ບັນດາ ຫລັກສູດເຫລົ່ານີ້ ບໍ່ຄ່ອຍຖືກພັດທະນາສິດສອນ ແລະບໍ່ນິຍົມຢູ່ໃນບັນດາປະເທດ ທີ່ກຳລັງພັດທະນາ ທີ່ຍັງເຫັນວ່າ ເປັນວິຊາການຮຽນ ບໍ່ສ້າງລາຍໄດ້ ແລະບໍ່ມີຄວາມກ້າວ ໜ້າ ແຕ່ວ່າ ຢູ່ໃນບັນດາປະເທດພັດທະນາ ເຮົາຈະເຫັນມີໂຮງມະຫໍລະສົບຄົບງັນຕ່າງໆ ໂດຍ ສະເພາະການສ້າງຮູບເງົາ ແລະບັນດານັກສິນລະປິນຜູ້ມີຊື່ສຽງ ທີ່ຄ່າໂຕແພງໆ ບັດນີ້ເຮົາ ຫັນມາຮຽນຮູ້ກ່ຽວກັບ ຊາວອາເມຣິກັນເຊື້ອສາຍລາວຄົນນຶ່ງ ຈັກບາດເໜາະທ່ານ ນາງ ສາວບູຊາ ເທບພະພອນ ຜູ້ທີ່ໄດ້ສຶກສາຮໍ່າຮຽນດ້ານສິນລະປະ ແລະໄດ້ນຳເອົາຄວາມຮູ້ ຂອງລາວ ມາໃຊ້ໃຫ້ເປັນປະໂຫຍດ ຊ່ວຍປິ່ນປົວພວກຄົນເຈັບປ່ວຍ ເພື່ອໃຫ້ເປັນການ ຜ່ອນຄາຍ ທັງທາງດ້ານຮ່າງກາຍ ແລະຈິດໃຈ ນາງສາວບູຊາ ເກີດຢູ່ໂຮງໝໍ Contra Costa County Medical Center ໃນປີ 1981 ບ່ອນທີ່ນາງເຮັດວຽກຢູ່ໃນປັດຈຸບັນ ທີ່ Bay Area ໃນລັດ California ບູຊາ ມີຄວາມ ຮູ້ສຶກມາແຕ່ນ້ອຍວ່າ ນາງມັກສິນລະປະ ໂດຍທີ່ພໍ່ແມ່ບໍ່ໄດ້ແນະນຳ ແລະນາງກໍໄດ້ຕິດ ຕາມຫາຄວາມໄຝ່ຝັນນີ້ມາຕະຫລອດ ບູຊາ ກ່າວວ່າ ນາງໄດ້ຖືກຮຽກຮ້ອງຈາກສິ່ງສັກ ສິດ ວ່າໃຫ້ເປັນຜູ້ນຳເອົາສິນລະປະຕ່າງໆ ມາເປັນເຄື່ອງມືຊ່ວຍປິ່ນປົວພວກຄົນເຈັບຊຶ່ງນາງໄດ້ເລົ່າຄວາມເປັນມາເບຶ້ອງຕົ້ນ ເປັນພາສາລາວສູ່ ວີໂອເອ ຟັງດັ່ງນີ້ : ບູຊາ ແມ່ນຍິງສາວອາເມຣິກັນເຊື້ອສາຍລາວ ເກີດມາເຫັນສິ່ງແວດລ້ອມ ທີ່ເຕັມໄປດ້ວຍສິນລະປະຕ່າງໆ ທີ່ນະຄອນ San Francisco ເມືອງງົດງາມຂອງ ສະຫະລັດ ແລະເປັນເມືອງ ທີ່ມີປະຊາຄົມຂອງຜູ້ໃຊ້ແນວຄິດ ຢ່າງເສລີໄປກວ່າຫລາຍໆແຫ່ງ ຢູ່ໃນສະຫະລັດ ບູຊາ ໄດ້ເລົ່າຄວາມນຶກຄິດຕໍ່ໄປອີກວ່າ : ຢູ່ໃນ ສະຫະລັດ ອາເມຣິກາ ແລະບັນດາປະເທດອຸດສາຫະກຳ ທີ່ອຸດົມຮັ່ງມີ ເຮົາຈະເຫັນ ວ່າ ບໍ່ມີການລຳອຽງໃນການປິ່ນປົວບັນຫາໂຣກຈິດ ເຂົາເຈົ້າໂອ້ລົມເລື້ອງດັ່ງກ່າວກັນຢ່າງ ເປີດເຜີຍ ແລະມີຜູ້ຊ່ຽວຊານ ທີ່ເປັນນາຍແພດໃນດ້ານນີ້ໂດຍສະເພາະ ບູຊາ ໄດ້ເລົ່າວິທີ ການປິ່ນປົວຕໍ່ໄປອີກວ່າ : ນາງສາວບູຊາ ເທບພະພອນ ປັດຈຸບັນນີ້ອາຍຸ 34 ປິ ຍັງເປັນໂສດ ຍັງດຳເນີນສະແຫວງ ຫາການຮຽນ ແລະເຮັດວຽກໜັກຢ່າງບໍ່ຢຸດຍັ້ງ ນາງໄດ້ກ່າວສະຫລຸບ ກ່ຽວກັບວິຊາອາຊີບທີ່ນາງຮັກເປັນຊີວິດຈິດໃຈ ແລະມ້ວນທ້າຍດັ່ງນີ້ : ປັດຈຸບັນນີ້ ນາງສາວບູຊາ ເທບພະພອນ ເຮັດວຽກຢູ່ ໂຮງໝໍ Contra Costa County Medical Center ບ່ອນທີ່ນາງເກີດ ໃນເຂດ Bay area ຂອງລັດ California ເພງທີ່ທ່ານໄດ້ຟັງປະກອບກັບ ການສຳພາດ ນາງສາວບູຊາ ເທບພະພອນ ມີຊື່ວ່າ San Francisco Flower in Your Hair ຮ້ອງໂດຍ Scott Mckenzie ເປັນເພງ ທີ່ມີ ຊື່ງສຽງ ແລະໂດ່ງດັງໃນປີ 1967 ແລະເປັນຂົງເຂດທີ່ບູຊາ ໄດ້ໃຫຍ່ເຕີບໂຕ ສຳເລັດການສືກສາ ແລະປະກອບວິຊາອາຊີບ